
PËR PËRCAKTIMIN E FORMËS DHE TË FORMULËS SË PRIVATIZIMIT TË INSIG, SHA-SË

Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Neni 1 
Objekti

Objekt i këtij ligji është përcaktimi i formës dhe i formulës së transferimit të aksioneve, që zotëron shteti shqiptar, në shoqërinë tregtare INSIG, sha dhe i të drejtave të lidhura me to.

Neni 2 
Forma e privatizimit

1. Forma e transferimit të 100 për qind të aksioneve të shoqërisë tregtare INSIG, sha-së, të cilat zotërohen nga shteti shqiptar, është transferimi me anë të shitjes, në favor të investitorëve, nëpërmjet procedurës “Tender i hapur ndërkombëtar”, sipas formulës së përcaktuar në nenin 3 të këtij ligji.
2. “Investitor” është shoqëria e njohur në tregun kombëtar dhe ndërkombëtar të sigurimeve ose që ka partneritet me kompani që kanë përvojë në tregun e sigurimeve, që është e suksesshme në treg dhe është në gjendje të tregojë e të përmbushë kapacitetet e kërkuara për zhvillimin e INSIG, sha-së, duke kontribuar në zhvillimin e mëtejshëm të tregut të sigurimeve në Republikën e Shqipërisë.
3. Kriteret e përzgjedhjes së investitorëve dhe kriteret e vlerësimit të ofertave për privatizimin e INSIG, sha-së përcaktohen me vendim të Këshillit të Ministrave.
 
Neni 3
Formula e privatizimit

Struktura e formulës së privatizimit të INSIG, sha-së është që deri në 100 për qind të aksioneve t’u ofrohen për shitje investitorëve, të cilët përzgjidhen me tender të hapur ndërkombëtar, duke filluar nga data e hyrjes në fuqi të këtij ligji.

Neni 4
Vlerësimi i çmimit dhe përzgjedhja e vlerësuesit

1. Vlera e të drejtave, që lidhen me aksionet e shtetit në INSIG, sha-në, me të cilën do të fillojnë negociatat për shitjen, është vlera e miratuar me vendimin nr.1578, datë 4.12.2008 të Këshillit të Ministrave “Për miratimin e vlerës së të drejtave, që lidhen me aksionet e shtetit në INSIG, sha-në, me të cilën do të fillojnë negociatat për shitjen e tyre”.
2. Nëse blerësit e mundshëm ofrojnë çmime blerjeje nën vlerën mesatare, negociohet me ofertuesit për rritjen e çmimit të ofruar. Kriteri i përzgjedhjes së blerësit/blerësve do të jetë çmimi, i cili:
a) nuk mund të jetë më i ulët se vlera mesatare, e përcaktuar në raportin e vlerësuesit ndërkombëtar;
b) duhet të jetë më i lartë nga ai i ofruar nga blerësit e kualifikuar në fazat e mëparshme të procesit të tenderit të hapur ndërkombëtar.
3. Projektmarrëveshja miratohet në Këshillin e Ministrave. Marrëveshja e shitjes së aksioneve të INSIG, sha-së nënshkruhet nga Ministri i Financave dhe përfaqësuesi i blerësit.

Neni 5 
Kostoja e privatizimit

1. Shpenzimet e lidhura me pagesën e këshilltarit të privatizimit dhe ato të lidhura me suksesin e privatizimit përballohen nga arkëtimet, prej shitjes së aksioneve të INSIG, sha-së.
2. Shpenzimet e tjera, të nevojshme gjatë fazës së parë, përpara transferimit të aksioneve   në   favor   të   blerësit/blerësve,   përballohen   si   pjesë   e   kostos operacionale të INSIG, sha-së.

Neni 6 
Monedha e pagesës

Transferimi i aksioneve në favor të investitorëve të përzgjedhur, sipas këtij ligji, bëhet në një monedhë të huaj, sipas përcaktimit të bërë nga Ministri i Financave.

Neni 7
Aksionet e mbetura

Kur edhe pas përzgjedhjes dhe transferimit të aksioneve, sipas këtij ligji, kanë mbetur aksione të pashitura, ato u shiten, me ofertë publike, subjekteve private shqiptare brenda tre vjetëve nga data e transferimit të kësaj pjese të aksioneve.
Pagesa për shitjen e aksioneve subjekteve private shqiptare bëhet në monedhën vendase.

Neni 8
Detyrimet e investitorëve

1. Investitorët, pjesëmarrës në procesin e shitjes së aksioneve të INSIG, sha-së, duhet të respektojnë kërkesat e parashikuara nga legjislacioni në fuqi dhe, në mënyrë të veçantë, kërkesat e parashikuara nga legjislacioni tregtar dhe ai i sigurimeve në Republikën e Shqipërisë.
2. Investitorët e përzgjedhur sipas këtij ligji, për zotërimin e aksioneve të INSIG, sha-së, duhet të bien dakord, paraprakisht, për të miratuar çdo ndryshim të nevojshëm në  statusin  e kësaj  shoqërie,  për nënshkrimin  e  aksioneve  të shoqërisë nga aksionerët e rinj, sipas legjislacionit në fuqi.

Neni 9 
Zbatimi i privatizimit

Ministria e Financave, në bashkëpunim me INSIG, sha-në, kryen procedurat e privatizimit të kësaj shoqërie, në përputhje me dispozitat e këtij ligji.

Neni 10
Nxjerrja e akteve

Ngarkohet Këshilli i Ministrave të nxjerrë aktet nënligjore në zbatim të këtij ligji.
Neni 11
Shfuqizime

Ligji nr.9649, datë 27.11.2006 “Për përcaktimin e formës dhe të formulës së privatizimit të INSIG, sha-së”, i ndryshuar, shfuqizohet.

Neni 12
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.6319, datë 5.11.2009 të Presidentit të Republikës së Shqipërisë, Bamir Topi
